b'\n_START_ARTICLE_\nLiisa Peltola\n_START_PARAGRAPH_\nLiisa Kaarina Peltola (o.s. Liukkonen, aik. Veijalainen, s. 4. huhtikuuta 1951 Piikki\xc3\xb6) on suomalainen suunnistaja ja maailmanmestari._NEWLINE_Peltola osallistui ensimm\xc3\xa4isiin suunnistuksen MM-kilpailuihinsa vuonna 1970, jolloin h\xc3\xa4n oli henkil\xc3\xb6kohtaisella matkalla nelj\xc3\xa4skymmenes ja viestijoukkueen mukana viestiss\xc3\xa4 nelj\xc3\xa4s. Vuoden 1972 MM-kisoissa viestijoukkue voitti MM-kultaa, henkil\xc3\xb6kohtaisella matkalla Peltola (tuolloin Veijalainen) oli kuudes. Sijoitus henkil\xc3\xb6kohtaisessa kilpailussa oli sama my\xc3\xb6s vuoden 1974 MM-kisoissa, jolloin viestijoukkue saavutti viidennen tilan. Vuoden 1976 Skotlannin MM-kisoissa Peltola voitti 24. syyskuuta henkil\xc3\xb6kohtaisella matkalla MM-kultaa ja saavutti kaksi p\xc3\xa4iv\xc3\xa4\xc3\xa4 my\xc3\xb6hemmin viestiss\xc3\xa4 hopeaa. Kulta oli ensimm\xc3\xa4inen suomalaisen suunnistajan MM-kisoissa voittama henkil\xc3\xb6kohtainen kultamitali. Kisojen j\xc3\xa4lkeen h\xc3\xa4n ilmoitti olevansa raskaana._NEWLINE_Peltola ja h\xc3\xa4nen tuolloinen puolisonsa ja valmentajansa Seppo Veijalainen saivat esikoisensa Mikon vuonna 1977. T\xc3\xa4m\xc3\xa4n j\xc3\xa4lkeen Liisa Peltola pystyi palaamaan viel\xc3\xa4 suunnistuksen huipulle. Vuosien 1978 ja 1979 MM-kisoissa h\xc3\xa4n oli mukana kultaa voittaneessa viestijoukkueessa ja sijoittui henkil\xc3\xb6kohtaisessa kilpailussa hopealle. Vuoden 1981 MM-kisoissa viestist\xc3\xa4 tuli hopeaa ja henkil\xc3\xb6kohtaisesta kilpailusta seitsem\xc3\xa4s tila. Peltola osallistui viimeisiin MM-kisoihinsa vuonna 1983, tuloksena oli kuudestoista tila henkil\xc3\xb6kohtaisessa kilpailussa._NEWLINE_PM-kisoissa Peltola voitti kultaa 1980 ja hopeaa 1975. H\xc3\xa4n oli mukana my\xc3\xb6s 1973 PM-hopeaa voittaneessa viestijoukkueessa. SM-kisoista Peltolalla on nelj\xc3\xa4 kultaa normaalimatkalla (1973, 1974, 1977 ja 1979) ja kaksi pitk\xc3\xa4ll\xc3\xa4 matkalla (1978 ja 1979). Y\xc3\xb6suunnistuksessa h\xc3\xa4n voitti kaksi kultamitalia (1974 ja 1978) sek\xc3\xa4 oli mukana viestin Suomen mestaruuden voittaneessa joukkueessa vuosina 1976, 1981, 1982 ja 1986._NEWLINE_Vuonna 2006 h\xc3\xa4nelle my\xc3\xb6nnettiin valtion Pro Urheilu -tunnustuspalkinto._NEWLINE_Urallaan Peltola edusti Piikki\xc3\xb6n Karhua, Liedon Parmaa ja MS Parmaa. Nykyisin Liisa Peltola on oppilaanohjaajana ruskolaisessa Maunun koulussa.'